Фьодор Гейсмар, по рождение Фридрих Каспар Гайсмар (), е син на пруски придворен сановник. Поради крехкото му здраве родителите му го подготвят за свещеник, но той предпочита военната кариера и след смъртта на баща си през 1798 година постъпва в австрийската армия като юнкер. На следващата година участва в няколко сражения с французите в Северна Италия. Пленен е в битката при Маренго през 1800 година, но скоро след това е пуснат на свобода. През 1804 година се уволнява от австрийската армия с намерението да служи на британците в Индия, но скоро променя решението си и в началото на 1805 постъпва на руска служба с чин прапоршчик.